Larvik-treneren tiltet i pausen
Larvik lå under 9-16 på egen hjemmebane i den første Champions League-semifinalen da den vanligvis så sindige sandefjordingen gikk i svart. - Jeg har aldri vært så sint i en pause noen gang. Det kom ikke noe konstruktivt. Men det virket på en eller annen måte. Vi reddet muligheten for å nå finalen, sier Gjekstad. - Skjelte du ut spillerne? - Ja. - Ble noe ødelagt? - Nei, det gikk ikke utover inventaret. Kun spillerne, svarer Gjekstad og fortsetter. - Jeg kan ikke huske at samtlige 10 spillere har vært dårlige samtidig. Det virket som alle ventet på at noen andre skulle ta tak. Det går bare ikke. Vi må tenke som individuelle idrettsutøvere og handle deretter, sier Larvik-treneren.Larvik får nå en svært tøff oppgave i Slovenia kommende lørdagskveld. Men Cecilie Leganger tror det fortsatt er mulig å nå finalen i mai. - Det gikk en djevel i meg fra pausen og ut. Slik må det fortsette for alle i bortekampen. Vi vet det er mulig. Kampen svingte voldsomt. Vi vant andreomgangen med fire mål, men kan ikke spille en omgang til der Krim vinner med seks mål. Det var bare så irriterende og skuffende at vi ikke var klare da kampen startet, sier Leganger. Krim Ljubljana ledet 6-0 etter ni minutter og ga senere aldri fra seg ledelsen. Banens beste keeper het ikke Leganger, men Jelena Grubisic. Sammen med verdensstjernen Andrea Penezic og tyske Susann Müller ga hun Larvik juling. Etter pause kom Larvik seg til hektene. Først og fremst anført av Gro Hammerseng i både forsvar og angrep, mens Anja Edin ignorerte skaden. Hun kom inn i angrep og bidro til å skape trykk og scoringer. - Du kjenner ingen ting når det er så mye adrenalin, forklarer hun. - Vi klarte å skape kamp igjen, poengterer Gro Hammerseng. - Det kjennes ut som dette er fortsatt er mulig. Hun vant Champions League med Larvik for to år siden. I fjor ble Larvik slått ut i semifinalen. Nå ser det igjen stygt ut.
(Larvik-Krim Ljubljana 22-24) Larvik-trener Ole Gustav Gjekstad tiltet helt i pausen og skjelte ut Larvik-spillerne. Kanskje reddet det muligheten for Champions League-finalen.